Hanteringstrategieë vir almal
Probeer hierdie tuis en by die werk (nie slegs vir AAS/AAHS)
Vra jou baas of onderwyser om instruksies te herhaal eerder as om te raai wat dit was. Soos die spreekwoord lui: “Lyk liewers soos ‘n aap omdat jy vra as wat jy verewig bewys jy is een omdat jy nie die antwoord ken nie.” Skryf die opdrag neer sodat jy later ook weer daarna kan kyk.
Breek groot take in kleiner onderafdelings om dit te vereenvoudig en haalbaar te laat lyk. Stel ‘n spertyd vir die afhandeling van elke takie en beloon jouself met elke een wat jy voltooi.
Neem 10 minute elke oggend om ‘n lys te maak van alles wat jy aan moet aandag gee-dit spaar weer op 2 uur van chaos later! Nommer dan take in volgorde van dringendheid of belangrikheid. Merk elkeen af wat jy voltooi. Die bebruik van ‘n maandkalender en ‘n dagbeplanner is noodsaaklik vir jou eie gemoedsrus.
Maak seker dat take haalbaar is-indien nodig vereenvoudig of veklein ‘n taak. ‘n Doelwit wat jy afhandel dien dan weer as motivering om die volgende een aan te pak!
Probeer fokus op een taak op ‘n keer. Neem kort pouses. En beloon jouself soos jy vorder. Byvoorbeeld: “Wanneer ek die volgende 7 bladsye ken, gaan ek ‘n kort breek neem en ‘n koekie eet.”
Sommige AAS/AAHS lyers fokus beter as daar wit geraas of agtergrond musiek speel. Verseker net dat musiek nie woorde by het wanneer hulle inhoudsvakke studeer nie, aangesien dit die vaslegging van die leerstof in die brein direk sal teëwerk.
Kies ‘n dagbeplanner met onderafdelings waar jy verskillende soorte inligting onder verskillende seksies kan neerskryf, bv. take, afsprake, telefoon nommer elkeen onder sy eie afdeling. Sorg dat jy altyd jou dagbeplanner byderhand het.
Plak herinneringsplakkertjies om jou te help onthou van belangrike take of pligte. Plak ‘n nota teen jou badkamer spieël, yskas, skoolsluitkas of jou motor se stuurwiel - waar ook al jy dit die makllikste sal raaksien
Bêre soortgelyke goed bymekaar. Sê vir jouself en jou gesin: “Elke ding het sy plek” en plak ‘n etiket op laaie en leêrs vir maklike herkenning. Bv hou al die PS3 speletjie op een plek, DVD’s en CD’s op ‘n ander. Sorteer pos, e-pos en dokumente onmiddelik in WEGGOOI, REAGEER OF LIASSEER laaie. Organiseer!
Skep ‘n roetine deur gereed te maak vir werk of skool op dieselfde tyd en manier elke dag. Kry tasse en kosblikke die vorige aand gereed. Oefen, eet gesond en slaap genoeg. Oorweeg medikasie.
Om AAS/AAHS suksesvol te bestuur verg konsekwente en daaglikse inoefening, omdat dit tyd neem om negatiewe gewoontes af te leer en positiewes aan te leer. Wees geduldig maar hou uit en hou aan.
Wense van voorspoed van my na jou. Tot volgende keer.